DA Den Europæiske Unions Tidende C 70/2

Meddelelse vedrørende de udligningsforanstaltninger, der gælder for importen af visse elektroniske mikrokredsløb, såkaldte DRAMs (dynamic random access memories), med oprindelse i Republikken Korea

(2005/C 70/02)

Kommissionen har fået oplyst, at udligningstolden på importen af visse elektroniske mikrokredsløb, såkaldte DRAMs (dynamic random access memories), med oprindelse i Republikken Korea muligvis ikke opkræves for en del af importen af nævnte DRAMs.

1. Den pågældende vare

Den pågældende vare er visse elektroniske mikrokredsløb, såkaldte DRAMs (Dynamic Random Access Memories), af samtlige typer, tætheder og varianter, både samlet og i plade- og terningeform, fremstillet ved hjælp af forskellige former for MOS-teknologi (Metal Oxide Semiconductor), herunder supplerende MOS-typer (CMOS), af samtlige tætheder (herunder fremtidige tætheder), uanset hvilken adgangshastighed, konfiguration, pakning eller ramme, der er tale om, med oprindelse i Republikken Korea. Dette omfatter også DRAMs, der fremtræder i (seriefremstillede) hukommelsesmoduler eller (seriefremstillede) hukommelsesplader eller i nogen anden samlet form, forudsat at deres vigtigste formål er at tilvejebringe hukommelse.

Den pågældende vare tariferes i øjeblikket under KN-kode 8542 21 11, 8542 21 13, 8542 21 15, 8542 21 17, ex 8542 21 01 (Taric-kode 8542210110), ex 8542 21 05 (Taric-kode 8542210510), ex 8548 90 10 (Taric-kode 8548901010), ex 8473 30 10 (Taric-kode 8473301010) og ex 8473 50 10 (Taric-kode 8473501010). Disse KN-koder anføres blot til orientering.

2. Gældende foranstaltninger

De gældende foranstaltninger er en endelig udligningstold, der blev indført ved Rådets forordning (EF) nr. 1480/2003 (1).

3. Den nuværende situation vedrørende importen af den pågældende vare

Kommissionen har fået oplyst, at udligningstolden muligvis ikke opkræves for en del af importen af den pågældende vare. En sådan situation kan opstå, når DRAMs, uanset om de indgår i hukommelsesmoduler, hukommelsesplader eller i andre samlede former, også indeholder komponenter eller DRAMs, som ikke har oprindelse i Korea. Kommissionen har til hensigt at undersøge denne situation for at fastslå, hvorvidt det er nødvendigt at vedtage særlige bestemmelser i overensstemmelse med artikel 24, stk. 3, i Rådets forordning (EF) nr. 2026/97 (2) (»grundforordningen«) for at sikre, at tolden opkræves korrekt på importen af den pågældende vare. Disse særlige bestemmelser kan antage form af krav med henblik på at sikre opkrævningen af udligningstold på DRAMs af koreansk oprindelse, uanset om de indgår i hukommelsesmoduler, hukommelsesplader eller i andre samlede former. Med henblik herpå kan der fastlægges et krav om, at importørerne på importtidspunktet skal forelægge en angivelse om de pågældende DRAMs' oprindelse, uanset om disse indgår i hukommelsesmoduler, hukommelsesplader eller i andre samlede former.

4. Procedure

Kommissionen opfordrer interesserede parter til at fremsætte bemærkninger til ovennævnte situation. For at indhente de oplysninger, som Kommissionen anser for nødvendige for at undersøge denne situation, sender den en kopi af denne meddelelse til EF-erhvervsgrenen og til alle producentsammenslutninger i Fællesskabet, til eksportører/producenter i Republikken Korea, til importører, der samarbejdede i den undersøgelse, der førte til indførelsen af de gældende foranstaltninger, til alle sammenslutninger af eksportører/producenter, til alle sammenslutninger af importører og til myndighederne i det pågældende eksportland. Ovennævnte parter eller andre interesserede parter bedes derfor inden for en frist på 40 dage efter offentliggørelsen af denne meddelelse i Den Europæiske Unions Tidende give sig til kende og forelægge Kommissionen oplysninger og tilhørende dokumentation vedrørende ovennævnte situation.

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. Anmodningen skal fremsættes inden for den ovenfor anførte frist.

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse, telefon-, fax- og/eller telexnummer. Alle skriftlige bemærkninger og korrespondance, som de interesserede parter videregiver som fortroligt materiale, skal forsynes med påtegningen »Limited (3)« og skal i overensstemmelse med artikel 29, stk. 2, i grundforordningen ledsages af et ikke-fortroligt sammendrag, som skal forsynes med påtegningen »For inspection by interested parties«.

Kommissionens postadresse

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05 Telex COMEU B 21877

5. Brug af de foreliggende faktiske oplysninger

Hvis de interesserede parter ikke forelægger nogen oplysninger vedrørende ovennævnte situation inden for de fastsatte frister eller lægger væsentlige hindringer i vejen for undersøgelsen af situationen, kan der træffes positive eller negative afgørelser på grundlag af de foreliggende faktiske oplysninger, jf. artikel 28 i grundforordningen.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og der kan gøres brug af de foreliggende faktiske oplysninger.

Hvis en interesseret part ikke samarbejder eller kun delvis samarbejder, og resultaterne af undersøgelsen derfor baseres på de foreliggende faktiske oplysninger i henhold til grundforordningens artikel 28, kan resultatet være mindre gunstigt for den pågældende part, end hvis denne havde udvist samarbejdsvilje.

(1) EUT L 212 af 22.8.2003, s. 1.

(2) EFT L 288 af 21.10.1997, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(3) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 29 i Rådets forordning (EF) nr. 2026/97 (EFT L 288 af 21.10.1997, s. 1) og artikel 12, stk. 4, i WTO-aftalen om subsidier og udligningsforanstaltninger.